Προφορική μαρτυρία, ΤΝ και «βαθιά ακρόαση»
Ακούγοντας με ή μέσω της Τεχνητής Νοημοσύνης;
Από τη λήψη της προφορικής μαρτυρίας στην απομαγνητοφώνηση, την ιστορική ερμηνεία και την εκπαιδευτική αξιοποίηση
Σκοπός της εργασίας
Σκοπός της εργασίας είναι να γνωρίσετε στην πράξη τη διαδικασία της Προφορικής Ιστορίας, από τη διαμόρφωση ενός ερευνητικού ερωτήματος και τη λήψη μιας προφορικής μαρτυρίας έως την ανάλυση, την ιστορική ερμηνεία και την εκπαιδευτική αξιοποίησή της.
Παράλληλα, θα διερευνήσετε πώς αλλάζει η κατανόηση μιας προφορικής μαρτυρίας όταν ανάμεσα στη φωνή του αφηγητή και στον ερευνητή παρεμβάλλεται ένα αυτόματα παραγόμενο κείμενο απομαγνητοφώνησης.
Η εργασία δεν αποσκοπεί απλώς στον εντοπισμό «λαθών» της Τεχνητής Νοημοσύνης. Σας καλεί να εξετάσετε τι μπορεί να χαθεί, να μεταβληθεί ή να αναδειχθεί όταν η προφορική αφήγηση μετατρέπεται σε γραπτό κείμενο και, στη συνέχεια, πώς η μαρτυρία μπορεί να μετασχηματιστεί σε ιστορική πηγή κατάλληλη για εκπαιδευτική χρήση.

Τι θα κάνετε
Θα επιλέξετε ένα ιστορικό θέμα που μπορεί να διερευνηθεί μέσα από τη βιωμένη εμπειρία και θα διατυπώσετε ένα σαφές ερευνητικό ερώτημα.
Στη συνέχεια θα επιλέξετε ένα πρόσωπο που μπορεί να προσφέρει σχετική προφορική μαρτυρία και θα πραγματοποιήσετε μία ημιδομημένη συνέντευξη διάρκειας τουλάχιστον 20 λεπτών.
Πριν από τη συνέντευξη θα πρέπει να έχετε:
· διατυπώσει το κεντρικό ερευνητικό σας ερώτημα,
· προετοιμάσει 8–10 ανοιχτές ερωτήσεις,
· ενημερώσει τον αφηγητή για τον σκοπό της εργασίας,
· εξασφαλίσει τη συναίνεσή του για την καταγραφή και την εκπαιδευτική χρήση του υλικού,
· συζητήσει το ζήτημα της ανωνυμίας, όπου χρειάζεται.

Βήμα 1. Πραγματοποίηση της συνέντευξης
Κατά τη διάρκεια της συνέντευξης μην επιδιώκετε μόνο να συγκεντρώσετε πληροφορίες.
Προσπαθήστε να ακούσετε προσεκτικά:
· πώς οργανώνει ο αφηγητής τη μνήμη του,
· ποια γεγονότα επιλέγει να αναφέρει,
· ποια παραλείπει,
· πού εμφανίζονται δισταγμοί ή αβεβαιότητα,
· πότε αλλάζει ο τόνος της φωνής,
· ποια σημεία έχουν ιδιαίτερη συναισθηματική φόρτιση,
· ποιες αντιφάσεις ή μετατοπίσεις εμφανίζονται στην αφήγηση.
Μη διακόπτετε άσκοπα τον αφηγητή. Χρησιμοποιήστε συμπληρωματικές ερωτήσεις όταν χρειάζεται και δώστε του χρόνο να αναπτύξει την αφήγησή του.

Βήμα 2. Πρώτη ακρόαση – «Βαθιά ακρόαση»
Ακούστε ολόκληρη τη συνέντευξη χωρίς να έχετε μπροστά σας απομαγνητοφώνηση.
Καταγράψτε:
· τα βασικά γεγονότα ή εμπειρίες στα οποία αναφέρεται ο αφηγητής,
· τη θέση και την οπτική του απέναντι στα γεγονότα,
· παύσεις και δισταγμούς,
· αλλαγές στον τόνο της φωνής,
· στοιχεία συναισθηματικής φόρτισης,
· σημεία αβεβαιότητας,
· αντιφάσεις ή μετατοπίσεις στην αφήγηση,
· στοιχεία που θεωρείτε ότι χρειάζονται ιστορική διασταύρωση.
Στη συνέχεια γράψτε μία σύντομη πρώτη ερμηνεία της μαρτυρίας.

Βήμα 3. Δική σας απομαγνητοφώνηση
Επιλέξτε ένα χαρακτηριστικό απόσπασμα της συνέντευξης διάρκειας περίπου 5–7 λεπτών.
Απομαγνητοφωνήστε το οι ίδιοι, σύμφωνα με τις οδηγίες που έχουν δοθεί στο μάθημα.
Προσπαθήστε, όπου είναι σημαντικό για την κατανόηση, να αποδώσετε:
· παύσεις,
· δισταγμούς,
· επαναλήψεις,
· γέλιο,
· συγκίνηση,
· αλλαγές στον τόνο,
· αβεβαιότητα.
Η απομαγνητοφώνηση δεν είναι απλώς μία τεχνική διαδικασία. Παρατηρήστε τι αρχίζετε να αντιλαμβάνεστε διαφορετικά όταν ακούτε πολλές φορές την ίδια αφήγηση.

Βήμα 4. Αυτόματη απομαγνητοφώνηση με ΤΝ
Χρησιμοποιήστε ένα εργαλείο αυτόματης απομαγνητοφώνησης για το ίδιο απόσπασμα.
Κρατήστε αυτούσια την πρώτη αυτόματη απομαγνητοφώνηση.
Μην τη διορθώσετε πριν πραγματοποιήσετε τη σύγκριση.

Βήμα 5. AI Transcript Audit
Συγκρίνετε προσεκτικά:
1. το ηχητικό αρχείο,
2. τη δική σας απομαγνητοφώνηση,
3. την αυτόματη απομαγνητοφώνηση.
Εντοπίστε τουλάχιστον πέντε χαρακτηριστικά σημεία στα οποία εμφανίζεται:
· λάθος αναγνώριση λέξης ή φράσης,
· παράλειψη,
· απώλεια παύσης ή δισταγμού,
· απώλεια συναισθηματικών ή παραγλωσσικών στοιχείων,
· αλλαγή στη στίξη που επηρεάζει το νόημα,
· μεγαλύτερη βεβαιότητα στο γραπτό κείμενο από αυτή που εκφράζει ο αφηγητής,
· απλούστευση ή αλλοίωση του νοήματος.
Για κάθε περίπτωση εξηγήστε γιατί η διαφορά είναι σημαντική για την ιστορική ερμηνεία.
Το ζητούμενο δεν είναι να μετρήσετε απλώς πόσα λάθη έκανε η ΤΝ, αλλά να διερευνήσετε τι συμβαίνει στην προφορική μαρτυρία όταν μετατρέπεται σε γραπτό κείμενο.

Βήμα 6. Ιστορική ανάλυση της μαρτυρίας
Επιλέξτε 2–3 χαρακτηριστικά αποσπάσματα από τη συνέντευξη και εξετάστε:
· τι μας πληροφορεί το κάθε απόσπασμα,
· ποια είναι η θέση και η οπτική του αφηγητή,
· ποια είναι η σχέση του με τα γεγονότα,
· ποιο είναι το ιστορικό πλαίσιο,
· ποια στοιχεία προέρχονται από προσωπική εμπειρία,
· ποια μπορεί να αποτελούν μεταγενέστερη ερμηνεία,
· πού εμφανίζεται αβεβαιότητα ή αντίφαση,
· ποια στοιχεία χρειάζονται διασταύρωση.
Θυμηθείτε ότι η προφορική μαρτυρία δεν αντιμετωπίζεται ούτε ως «απόλυτη αλήθεια» ούτε ως αναξιόπιστη επειδή περιλαμβάνει μνήμη και υποκειμενικότητα. Εξετάζεται ως ιστορική πηγή που παράγεται από ένα συγκεκριμένο πρόσωπο, σε συγκεκριμένο χρόνο και πλαίσιο.

Βήμα 7. Διασταύρωση με άλλες πηγές
Επιλέξτε τουλάχιστον δύο συμπληρωματικές ιστορικές πηγές που σχετίζονται με το θέμα της μαρτυρίας.
Μπορείτε να χρησιμοποιήσετε:
· φωτογραφίες,
· εφημερίδες,
· επίσημα έγγραφα,
· άλλες προφορικές μαρτυρίες,
· αρχειακό υλικό,
· χάρτες,
· στατιστικά στοιχεία,
· αξιόπιστη ιστορική βιβλιογραφία.
Εξετάστε:
· Τι επιβεβαιώνεται;
· Τι διαφοροποιείται;
· Τι προσθέτει η προσωπική μαρτυρία;
· Τι δεν μπορεί να μας πει;
· Ποια νέα ερωτήματα προκύπτουν από τη σύγκριση;

Βήμα 8. Συγκριτικός αναστοχασμός για την ΤΝ
Απαντήστε τεκμηριωμένα:
1. Τι προσέξατε κατά την ακρόαση που δεν αποδόθηκε επαρκώς στο transcript;
2. Σε τι σας βοήθησε η αυτόματη απομαγνητοφώνηση;
3. Σε ποια σημεία κατεύθυνε ή περιόρισε την ερμηνεία σας;
4. Τι διαπιστώσατε όταν συγκρίνατε τη δική σας απομαγνητοφώνηση με εκείνη της ΤΝ;
5. Ποια χαρακτηριστικά της προφορικής μαρτυρίας δεν μπορούν να μεταφερθούν πλήρως στο γραπτό κείμενο;
6. Ποιος πρέπει να είναι ο ρόλος της ΤΝ στην επεξεργασία προφορικών ιστορικών μαρτυριών;

Βήμα 9. Εκπαιδευτική αξιοποίηση
Επιλέξτε ένα σύντομο απόσπασμα από τη μαρτυρία σας και μετατρέψτε το σε εκπαιδευτική ιστορική πηγή.
Δεν ζητείται απλώς να παρουσιάσετε τη μαρτυρία στους μαθητές.
Ζητείται να σχεδιάσετε μία δραστηριότητα μέσα από την οποία οι μαθητές θα μάθουν να εργάζονται κριτικά με μία προφορική πηγή.
Ορίστε:
· τάξη / ηλικία,
· ιστορικό θέμα,
· κεντρικό ιστορικό ερώτημα,
· 2–3 μαθησιακούς στόχους.
Χρησιμοποιήστε:
· το ηχητικό απόσπασμα,
· μέρος της απομαγνητοφώνησης,
· τουλάχιστον μία ή δύο συμπληρωματικές ιστορικές πηγές.

Προτεινόμενη πορεία της δραστηριότητας
1. Ακρόαση
Οι μαθητές ακούν αρχικά το απόσπασμα χωρίς να έχουν μπροστά τους το transcript.
Τι παρατηρούν;
Τι μαθαίνουν από τις λέξεις του αφηγητή;
Τι μαθαίνουν από τον τρόπο με τον οποίο μιλά;
2. Κριτική της προφορικής πηγής
Οι μαθητές διερευνούν:
· Ποιος μιλά;
· Πότε μιλά;
· Για ποιο γεγονός;
· Ποια ήταν η σχέση του με αυτό;
· Από ποια οπτική μιλά;
· Τι μπορεί να γνωρίζει;
· Τι ενδέχεται να μην γνωρίζει;
3. Σύγκριση ακρόασης και transcript
Οι μαθητές διαβάζουν το απόσπασμα.
Απαντούν:
Ακούμε και διαβάζουμε ακριβώς την ίδια ιστορία;
Τι χάνεται όταν η φωνή μετατρέπεται σε κείμενο;
4. Διασταύρωση
Οι μαθητές συγκρίνουν τη μαρτυρία με άλλες ιστορικές πηγές.
Εξετάζουν:
· συμφωνίες,
· διαφορές,
· διαφορετικές οπτικές,
· στοιχεία που χρειάζονται επιβεβαίωση.
5. Ιστορική ερμηνεία
Οι μαθητές χρησιμοποιούν τα τεκμήρια για να απαντήσουν στο κεντρικό ιστορικό ερώτημα.
Η τελική τους απάντηση πρέπει να στηρίζεται στις πηγές και όχι μόνο στη μαρτυρία.
6. Αναστοχασμός
Οι μαθητές απαντούν:
Τι μπορεί να μας προσφέρει μία προφορική μαρτυρία για την κατανόηση του παρελθόντος και ποια είναι τα όριά της;
Εφόσον χρησιμοποιηθεί AI transcript:
Τι αλλάζει όταν ανάμεσα στον αφηγητή και σε εμάς παρεμβάλλεται η Τεχνητή Νοημοσύνη;

Τελικό παραδοτέο
Η εργασία σας θα περιλαμβάνει:
1. το ιστορικό θέμα και το ερευνητικό ερώτημα,
2. σύντομη παρουσίαση του αφηγητή,
3. τον οδηγό συνέντευξης,
4. σύντομη περιγραφή της διαδικασίας λήψης,
5. την ανάλυση της βαθιάς ακρόασης,
6. τη δική σας απομαγνητοφώνηση του επιλεγμένου αποσπάσματος,
7. το AI-generated transcript,
8. τον πίνακα AI Transcript Audit,
9. την ιστορική ανάλυση 2–3 αποσπασμάτων,
10. τη διασταύρωση με συμπληρωματικές πηγές,
11. τον συγκριτικό αναστοχασμό,
12. το σχέδιο εκπαιδευτικής αξιοποίησης της μαρτυρίας,
13. σύντομο τελικό αναστοχασμό.
Κεντρικό ερώτημα της εργασίας
Πώς μετατρέπεται μία βιωμένη μνήμη σε ιστορική πηγή και στη συνέχεια σε εκπαιδευτικό τεκμήριο, και τι αλλάζει σε αυτή τη διαδικασία όταν παρεμβάλλεται η Τεχνητή Νοημοσύνη;

